Spoštovani,

dne 7. decembra 2019 bomo na Oddelku za jazz in zabavno glasbo Konservatorija za glasbo in balet Ljubljana (kot že nekaj let) organizirali »*DAN ODPRTIH VRAT*« na katerega tudi tokrat vabimo vse mlade glasbenike - kitara, petje, tolkala, trobenta, pozavna, saksofon, klavir inbas/kontrabas, ki jih zanimata jazz, rock in zabavna glasba. Prav tako ste vabljeni tudi vsi učitelji dotičnih, pa tudi preostalih predmetov, ki se poučujejo na glasbenih šolah. Na vas (tudi profesorje v osnovnih šolah) s tem dopisom tudi apeliramo, da učence, ki jih tovrstna glasba in glasbena kariera zanima, spodbudite k udeležbi. Tako bodo iz prve roke spoznali s čim se ukvarjamo pri nas in kakšne izkušnje lahko z njimi delijo naši učenci, ki že obiskujejo gimnazijski glasbeni program (jazz in zabavna glasba). Pogovarjamo se tudi o nadaljnjem študiju in poteh profesionalnih glasbenikov.

Prav tako vsa zahvala kolegom v glasbenih šolah, ki so se v lanskem letu zelo zavzeli za uspešno promocijo te glasbene zvrsti, katere možnost nadaljnje glasbene poti omogoča naš konservatorij za glasbo. To se je po odličnem obisku informativnih dni v lanskem letu odrazilo tudi v velikem odzivu nadarjenih mladih glasbenikov marca 2018 na sprejemnih izpitih.

*DAN ODPRTIH VRAT* se bo v prostorih Konservatorija za glasbo in balet Ljubljana, na Ižanski 12 v Ljubljani odvijal od desete pa do trinajste ure (s krajšimi odmori), učenci pa bodo imeli vpogled v delo pedagogov pri skupinskih predmetih (skupinska igra, osnove improvizacije) in pri individualnem delu. Imeli boste priložnost slišati tako igranje učencev kot tudi profesorjev oddelka. Seveda pa pogovor o vsem v zvezi z sprejemnimi izpiti, ki bodo marca 2020.

Ker se udeleži sprejemnih izpitov vsako leto veliko več kandidatov, kot jih lahko sprejmemo, je pravočasna priprava zelo pomembna. Obisk priporočamo še posebej, vendar ne izključno, učencem višjih letnikov GŠ, ki sočasno obiskujejo zadnje razrede osnovne šole ali nižje letnike različnih srednjih šol in gimnazij.

Morebitna vprašanja in prijave učencev in učiteljev (le-te so potrebne zgolj zaradi zagotavljanja ustreznih prostorov predstavitve) pošljite na:

**prijave@kgbl.si**

V upanju, da boste informacijo prenesli naprej in se morda tudi sami oglasili, vas lepo pozdravljamo,

*Oddelek za jazz in zabavno glasbo organizacijske enote SGBŠ KGBL*